EUROPA-KOMMISSIONEN Bruxelles, den 1.2.2023 COM(2023) 46 final 2023/0017(NLE) Forslag til RÅDETS AFGØRELSE om den holdning, der skal indtages på Den Europæiske Unions vegne i Det Blandede Udvalg, der er nedsat ved aftalen mellem Den Europæiske Union og Ukraine om vejgodstransport, for så vidt angår Det Blandede Udvalgs forretningsorden og forlængelse af aftalen



BEGRUNDELSE 1.Forslagets genstand Dette forslag vedrører afgørelsen om fastlæggelse af den holdning, der skal indtages på Den Europæiske Unions vegne i Det Blandede Udvalg, der er nedsat ved aftalen mellem Den Europæiske Union og Ukraine om vejgodstransport, som blev undertegnet i Lyon den 29. juni 2022 (i det følgende benævnt "aftalen"), for så vidt angår ·vedtagelsen af Det Blandede Udvalgs forretningsorden i overensstemmelse med aftalens artikel 7, stk. 6, og ·forlængelse af aftalen i overensstemmelse med aftalens artikel 7, stk. 2. 2.Baggrund for forslaget 2.1.Kort om aftalen: På baggrund af Ruslands ulovlige aggression mod Ukraine og de alvorlige forstyrrelser, som den afstedkommer for vejtransportsektoren i Ukraine, er målet med denne aftale midlertidigt at lette vejgodstransporten mellem og gennem Ukraine og EU ved at tildele yderligere rettigheder til transit og godstransport. Det omfatter også foranstaltninger, der skal lette anerkendelsen af førerdokumenter. Aftalen finder i øjeblikket anvendelse indtil den 30. juni 2023. Der blev nedsat et blandet udvalg til at føre tilsyn med og overvåge anvendelsen og gennemførelsen af aftalen. Udvalget træffer navnlig afgørelse om vedtagelse af sin forretningsorden og om forlængelse af aftalen. For så vidt angår forlængelse af aftalen træffer Det Blandede Udvalg afgørelse senest tre måneder inden aftalens udløb, dvs. senest den 31. marts 2023. I henhold til aftalens artikel 7, stk. 5, fastsætter Det Blandede Udvalg selv sin forretningsorden. 2.2.Overvågning af aftalen Ved aftalens artikel 7, stk. 1, blev der indført en forpligtelse til at overvåge aftalen, navnlig ved periodisk at undersøge, hvordan aftalen fungerer, i lyset af dens mål. I den forbindelse har de ukrainske myndigheder forelagt Kommissionen oplysninger om gennemførelsen af denne aftale. Disse oplysninger dækker navnlig tredje kvartal 2022, dvs. de første tre måneder af aftalens anvendelse, og viser følgende: ·Som led i aftalen er det lykkes at muliggøre eksport af ukrainske landbrugsprodukter via solidaritetsbaner. Indtil den 1. august 2022 var solidaritetsbanerne de eneste handelskorridorer, der var til rådighed for Ukraine til eksport af landets landbrugsprodukter. I den første anvendelsesmåned (juli 2022) gjorde aftalen det muligt at eksportere næsten en halv mio. ton ukrainske landbrugsprodukter — en betydelig stigning i forhold til 320 000 ton eksporteret i juni 2022. ·Siden den 1. august 2022 har Sortehavsinitiativet også lettet eksporten af flere ukrainsk korn, oliefrø og relaterede produkter fra tre af Ukraines havne ved Sortehavet. Ved aftalen er eksporten via Sortehavet midlertidigt blevet suppleret, og den har dermed bidraget til den globale fødevaresikkerhed og Ukraines økonomi. Landbrugseksporten ad landevej er faktisk fortsat med at stige selv efter indledningen af Sortehavsinitiativet vedrørende korn og nåede op på 640 000 ton i oktober 2022. ·Aftalen har lettet eksporten af andre ukrainske varer, der ikke er omfattet af Sortehavsinitiativet vedrørende korn. Sidstnævnte omfatter nemlig kun korn, oliefrø og beslægtede produkter. Aftalen har derfor gjort det muligt at eksportere andre landbrugsprodukter såsom fjerkrækød og frugter. I juli, august og september 2022 udgjorde landbrugsvarer, der ikke er omfattet af Sortehavsinitiativet vedrørende korn, næsten halvdelen af al landbrugseksport ad landevej. ·Aftalen har også lettet eksporten af ikkelandbrugsvarer, navnlig industriprodukter, som ikke kan eksporteres som led i Sortehavsinitiativet vedrørende korn. Ikkelandbrugseksport ad landevej i juni, juli og august 2022 har ført mere end 1,6 mia. USD tilbage til ukrainske virksomheder og ydet hårdt tiltrængt støtte til Ukraines økonomi. ·Desuden er der fortsat mange usikkerhedsmomenter med hensyn til Sortehavsinitiativet vedrørende korn, som også er tidsbegrænset (forlænget den 18. november 2022 med yderligere 120 dage). Der er også rapporteret om flaskehalse i forbindelse med inspektionerne, hvilket tilskynder mange interessenter til at forlade sig på solidaritetsbanerne i stedet — herunder vejtransport. I den forbindelse skaber aftalen et sikkerhedsnet for ukrainske landbrugere og virksomheder og også for den globale fødevaresikkerhed. ·Aftalen har også givet mulighed for transit af ukrainske varer (både landbrugsvarer og ikkelandbrugsvarer) ad landevej gennem EU til tredjelande. I juli, august og september 2022 muliggjorde aftalen eksport af ukrainske varer til tredjelande til en værdi af mere end 1 mia. USD, hvilket tilførte Ukraines økonomi en yderligere indtægtskilde. ·Samtidig har aftalen hjulpet Ukraine med at importere de varer, det har brug for — såsom fødevarer, humanitær bistand eller energi. Rumænien har f.eks. oprettet særlige lastbilkonvojer for at bringe hårdt tiltrængt brændstof til Ukraine. ·Aftalen har også været gunstig for EU. Eksporten fra medlemsstaterne til Ukraine er steget med 38,3 %, hvis vi sammenligner perioden april til juni 2022 inden undertegnelsen af aftalen (4,222 mio. USD) og perioden juli til september 2022 umiddelbart efter undertegnelsen af aftalen (5,849 mio. USD). Eksporten ad landevej fra EU til Ukraine er fortsat højere end importen ad landevej til EU fra Ukraine. Kommissionen overvåger nøje importens indvirkning på EU's markeder.

·De rettigheder, som aftalen giver ukrainske transportvirksomheder, har resulteret i en stigning på ca. 40 % i antallet af ukrainske transportvirksomheder, der udfører vejtransport på EU's veje. Nærmere bestemt havde ukrainske transportvirksomheder udført 106 641 vejtransportoperationer på EU's veje i juli, august og september 2021 mod 152 534 i juli, august og september 2022, hvilket svarer til en stigning på 43 %. ·Aftalen har også i væsentlig grad mindsket byrden for den ukrainske transportsektor og de statslige myndigheder for så vidt angår de administrative formaliteter, der er forbundet med at udstede tilladelser. Den har også givet denne industri et mellemlangt perspektiv ved at muliggøre en bedre planlægning af dens aktiviteter. ·Aftalen har givet medlemsstaternes myndigheder adgang til et system til kontrol af kørekort, hvilket i væsentlig grad forbedrer bekæmpelsen af svig og forfalskning. Der er stadig foranstaltninger i gang med hensyn til gennemførelsen af kontrolværktøjerne for digitale kørekort og kvalifikationsbeviser. 2.3.Det Blandede Udvalg Ved aftalens artikel 7 nedsættes der et blandet udvalg, der skal føre tilsyn med og overvåge anvendelsen og gennemførelsen af aftalen og periodisk undersøge, hvordan aftalen fungerer, i lyset af de deri fastsatte mål. I henhold til denne bestemmelse består Det Blandede Udvalg af repræsentanter for parterne. Dets afgørelser træffes ved konsensus og er bindende for parterne. Det Blandede Udvalg indkaldes i henhold til artikel 7, stk. 2, senest tre måneder inden aftalens udløb med henblik på at vurdere og træffe afgørelse om behovet for at forlænge aftalen og forlængelsens varighed. Det Blandede Udvalg fastsætter selv sin forretningsorden i henhold til aftalens artikel 7, stk. 6. 2.4.Den påtænkte retsakt fra Det Blandede Udvalg for så vidt angår dets forretningsorden Det Blandede Udvalg skal på sit første møde vedtage en afgørelse om vedtagelse af sin forretningsorden i overensstemmelse med aftalens artikel 7, stk. 5, og artikel 7, stk. 6. Formålet er at understøtte Det Blandede Udvalgs organisation og funktion med henblik på at muliggøre en korrekt gennemførelse af aftalen. 2.5.Det Blandede Udvalgs påtænkte retsakt for så vidt angår forlængelsen af aftalen Det Blandede Udvalg skal på sit første møde vedtage en afgørelse om forlængelse af aftalen indtil den 31. december 2025 i overensstemmelse med aftalens artikel 7, stk. 2, og artikel 7, stk. 5. Årsagerne til forlængelsen er mangeartede: –For det første har overvågningen af aftalen vist, at den har spillet en afgørende rolle i forbindelse med solidaritetsbanerne og dermed givet ukrainske landbrugere en livline og også bidraget til den globale fødevaresikkerhed. Selv om de ukrainske havne ved Sortehavet fortsat ikke var tilgængelige, lettede aftalen eksporten af ukrainsk korn, oliefrø og relaterede produkter ad landevej. Siden Sortehavsinitiativet vedrørende korn blev oprettet, er eksporten af ukrainsk korn ad landevej fortsat steget, hvilket yderligere supplerer eksporten via Sortehavet. –For det andet har aftalen lettet eksporten af ukrainske ikkelandbrugsvarer, der ikke er omfattet af Sortehavsinitiativet vedrørende korn. Den har derfor bidraget til at holde den ukrainske økonomi i live. –For det tredje har aftalen lettet EU's eksport til Ukraine og dermed givet EU fordele. Den har gjort det muligt for Ukraine at importere de varer, landet har brug for, fra EU, navnlig hårdt tiltrængt energi og humanitær bistand. –For det fjerde har aftalen ikke medført en dramatisk stigning i antallet af ukrainske vejtransportvirksomheder på EU's veje. EU's transportvirksomheder er fortsat tilbageholdende med at tage til Ukraine, fordi transport på ukrainsk område oftest ikke er dækket af EU-forsikringsselskaber, og fordi EU-chauffører af indlysende årsager ikke er ivrige efter at tage til Ukraine. Aftalen skaber derfor ikke en konkurrencemæssig trussel for EU's transportvirksomheder, og dette vil sandsynligvis ikke ændre sig i den periode, som er omfattet af forlængelsen. –For det femte bør aftalen også forstås således, at den letter genopbygningen af Ukraine på et senere tidspunkt, når Ruslands angrebskrig mod landet er overstået. Forlængelsen af aftalen skal derfor forstås som et svar til Det Europæiske Råd, der på sit møde den 20. og 21. oktober 2022 opfordrede Den Europæiske Union til "at fortsætte med at forbedre alle solidaritetsbanernes effektivitet", da de "har gjort det muligt at eksportere betydelige mængder ukrainske afgrøder, landbrugsprodukter og gødningsstoffer til de lande, der har det største behov".

Det er nødvendigt at forlænge aftalen indtil den 31. december 2025, fordi de vilkår, der lå til grund for indgåelsen af den oprindelige aftale, fortsat består og sandsynligvis stadig vil bestå i nogen tid. Den russiske aggression mod Ukraine er under optrapning, og de fleste observatører forventer ikke, at denne aggression vil blive bragt til ophør i en nær fremtid. Det betyder også, at søtransport via havnene ud til Sortehavet fortsat er meget skrøbelig. Sortehavsinitiativet vedrørende korn har medført en delvis løsning. Det er imidlertid i sig selv usikkert, om dette initiativ bliver forlænget, og dets anvendelsesområde er i øjeblikket begrænset til landbrugsfødevarer og gødningsstoffer. De fortsatte militære operationer i Ukraine på landets østlige og sydlige flanker og den dermed forbundne ødelæggelse af transportinfrastrukturen i de tilknyttede områder vil fortsat være en begrænsende faktor i en overskuelig fremtid og hindre Ukraines eksport til landets traditionelle markeder. Endelig vil forlængelsen af aftalen gøre det muligt at fortsætte støtten til EU-medlemsstaternes kompetente myndigheder i deres bekæmpelse af svig og forfalskning. 3.Den holdning, der skal indtages på Unionens vegne Den holdning, der skal indtages på Unionens vegne, bør derfor være at støtte vedtagelsen af udkastet til Det Blandede Udvalgs afgørelse, der er knyttet til dette forslag. 4.Retsgrundlag I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen". Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". Det Blandede Udvalg er et organ, der er nedsat ved en aftale, nemlig aftalen mellem Den Europæiske Union og Ukraine om vejgodstransport. Den afgørelse, som Det Blandede Udvalg skal vedtage, er en retsakt, der har retsvirkninger. For det første vil den påtænkte retsakt om vedtagelse af Det Blandede Udvalgs forretningsorden være bindende i henhold til folkeretten, jf. aftalens artikel 7, stk. 5 og stk. 6. For det andet vil den påtænkte retsakt om forlængelse af aftalens varighed være bindende i henhold til folkeretten, jf. aftalens artikel 7, stk. 2 og stk. 5. Den påtænkte retsakt supplerer eller ændrer ikke den institutionelle ramme for aftalen. Det proceduremæssige retsgrundlag for den foreslåede Rådsafgørelse er derfor artikel 218, stk. 9, i TEUF. Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element. Den påtænkte retsakts primære formål og indhold vedrører vejtransport. Det materielle retsgrundlag for den foreslåede afgørelse er artikel 91 i TEUF. 5.Offentliggørelse af den påtænkte retsakt Det Blandede Udvalgs afgørelse bør offentliggøres i Den Europæiske Unions Tidende efter vedtagelsen. 2023/0017 (NLE) Forslag til

RÅDETS AFGØRELSE om den holdning, der skal indtages på Den Europæiske Unions vegne i Det Blandede Udvalg, der er nedsat ved aftalen mellem Den Europæiske Union og Ukraine om vejgodstransport, for så vidt angår Det Blandede Udvalgs forretningsorden og forlængelse af aftalen RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 91 sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: (1)Aftalen mellem Den Europæiske Union og Ukraine om vejgodstransport ("aftalen") blev undertegnet af Unionen og anvendes midlertidigt fra den 29. juni 2022. (2)Ved aftalens artikel 7, stk. 1, nedsættes der et blandet udvalg, der skal føre tilsyn med og overvåge anvendelsen og gennemførelsen af aftalen og periodisk undersøge, hvordan aftalen fungerer, i lyset af de deri fastsatte mål. (3)Det Blandede Udvalg vedtager selv sin forretningsorden. (4)Som fastsat i aftalens artikel 6, stk. 1, finder aftalen anvendelse indtil den 30. juni 2023. Det Blandede Udvalg indkaldes imidlertid senest tre måneder før aftalens udløb med henblik på at vurdere og træffe afgørelse om behovet for at forlænge aftalen. (5)For at både Den Europæiske Union og Ukraine fortsat kan drage fordel af de positive virkninger af aftalen om lettelse af vejgodstransport mellem og gennem Ukraine og Den Europæiske Union og om sikring af velfungerende solidaritetsbaner i forbindelse med Ruslands angrebskrig mod Ukraine, bør den forlænges indtil den 31. december 2025. (6)For at sikre en korrekt gennemførelse af aftalen bør Det Blandede Udvalgs forretningsorden vedtages. (7)Det Blandede Udvalg skal derfor vedtage en afgørelse om fastlæggelse af sin forretningsorden og om behovet for at forlænge aftalen, herunder forlængelsens varighed. (8)Den holdning, der skal indtages på Unionens vegne i Det Blandede Udvalg til vedtagelsen af forretningsordenen og forlængelsen af aftalen, bør derfor fastlægges, da dets afgørelser får bindende virkning for Unionen — VEDTAGET DENNE AFGØRELSE: Artikel 1 Den holdning, der skal indtages på Unionens vegne i Det Blandede Udvalg, der er nedsat ved artikel 7 i aftalen mellem Den Europæiske Union og Ukraine om vejgodstransport ("aftalen"), for så vidt angår vedtagelsen af udvalgets forretningsorden og forlængelsen af aftalen, herunder forlængelsens varighed, baseres på det udkast til Det Blandede Udvalgs afgørelse, der er knyttet til nærværende afgørelse. Mindre ændringer af udkastet til Det Blandede Udvalgs afgørelse kan vedtages af repræsentanterne for Unionen i Det Fælles Udvalg uden yderligere afgørelse vedtaget af Rådet.